Lakenvlei 'n bewaarde gebied ná lang stryd | Netwerk24
Lakenvlei 'n bewaarde gebied ná lang stryd
Deur Elise Tempelhoff 08 April 2017 07:28
Lakenvlei, 'n unieke netwerk van veen- en vleilande in Mpumalanga, is ná 'n stryd van langer as nege jaar tot 'n bewaarde gebied geproklameer.
Die aankondiging is Vrydag in Mpumalanga se Provinsiale koerant gedoen.
Andy Mills, voorsitter van die Lakenvlei-grondeienaarsvereniging, sê hy is baie opgewonde en verlig dat die proses nou uiteindelik afgehandel is.
Die amptelike naam van die gebied sal nou die Groter Lakenvlei Bewaarde Gebied wees, sê hy.
Volgens Mills was daar in die stryd om die gebied te bewaar te kry baie veldslae wat gewen moes word.
Die grondeienaars het met die hulp van die Mpumalanga toerisme- en- parkagentskap (MTPA), Birdlife South Africa, die Federasie vir 'n Volhoubare Omgewing (FSE) en die Trust vir Bedreigde Spesies (EWT) en met "passie en deursettingsvermoë" voortgegaan. Vandag is die resultaat daarvan, sê hy.
Die grond van tien eienaars is nou saamgevoeg in die bewaarde gebied, wat 14 000 ha groot is.
Birdlife SA en EWT het hulle veral vir die bewaring van Lakenvlei beywer omdat dit een van die laaste broeiplekke van die bedreigde bloukraanvoël, die mahem en die lelkraanvoël is. Dit is ook die broeiplek van die krities bedreigde witvlerkvleikuiken.
Die EWT beskou Lakenvlei as " 'n ongelooflike vlei" wat deel uitmaak van 'n baie belangrike veenlandstelsel op die Steenkampsbergplato, sê 'n verteenwoordiger van dié bewaringsorganisasie.
Hierdie veenlandstelsel is sowat 12 000 jaar oud.
Lakenvlei is op die waterskeiding van die Olifants- en Komatirivier tussen Belfast en Dullstroom geleë.
Mills sê 'n bestuursplan vir Lakenvlei sal nou opgestel en in werking gestel word.
Volgens Peter Ardene, ook een van die grondeienaars en een van die voorlopers in die stryd om die bewaring van die gebied, sal toerisme hier meer as 1 100 permanente werkgeleenthede skep.